Document ID: /roh_data/filtered/fineweb-2-filterrobots_roh.jsonl.gz/24064

Gigina enstagl d'advent
En il Grischun datti varga 200 famiglias hinduisticas. Senthilnathan Thevasunderalingam e sia famiglia è ina da quellas famiglias che na festivescha betg quella festa en lur religiun. Durant il temps d'advent èn ils blers da lur uniun tamil-hinduistica vi da far gigina. Perquai datti en quai temps bleras ceremonias spezialas cun spirituals professiunals da Sri Lanka. L'uniun posseda dapi il 2015 in nov tempel hinduistic a Zezras che porscha avunda plaz per tut ils cartents.
Senthilnathan da Sri Lanka senta era Nadal
Dal tut senza Nadal na giaja quai dentant tuttina betg. Senthilnathan Thevasunderalingam è vegni avant bunamain 30 onns tut sulet en Svizra ed n'ha a l'entschatta betg propi festivà Nadal. Dapi che ses uffants van dentant a scola, ha Senthilnathan Thevasunderalingam decidì da midar quai. Per far in plaschair ad els, dettia tar els a chasa uss era in pignol da Nadal. Quai na saja nagin problem en sia religiun, ils hindus sajan averts per tut. «Jau sent era Nadal. Uss viv jau per mes uffants. Quai che fa plaschair ad els, fa era cuntent mai.»
TR Telesguard 17:40
Hinduissem
Il hinduissem è suenter il cristianissem e l'islam la terz gronda religiun dal mund. Ils hindus crain vid la reincarnaziun, pia che la vita e la mort èn part d'in ciclus infinit. L'uniun tamila-hinduistica dal Grischun dumbra varga 200 famiglias che prendan part regularmain a las ceremonias en il tempel hinduistic a Zezras.